ddrg/super_eurlex huggingface dataset:
ΓΡΑΠΤΗ ΕΡΩΤΗΣΗ E-4174/97 υποβολή: Daniel Varela Suanzes-Carpegna (PPE) προς την Επιτροπή (21 Iανουαρίου 1998)

Θέμα: Πολιτική συνοχής και πολιτισμός

Θα μπορούσε η Επιτροπή να ενημερώσει σχετικά με τα πολιτισμικά σχέδια που συγχρηματοδοτούνται από τα διαρθρωτικά ταμεία κατά την τρέχουσα περίοδο προγραμματισμού (1994 - 1999), διευκρινίζοντας τη χώρα, τον στόχο ανά περιφέρεια στον οποίο εντάσσεται το σχέδιο, το συνολικό κόστος εκτέλεσης και την κοινοτική συγχρηματοδότηση;

Κοινή απάντηση του κ. Wulf-Mathies εξ ονόματος της Επιτροπής στις γραπτές ερωτήσεις E-4173/97 και E-4174/97 (9 Μαρτίου 1998)

Το ποσό το οποίο αναφέρεται από το αξιότιμο μέλος του Κοινοβουλίου βασίζεται σε μια αξιολόγηση την οποία πραγματοποίησαν ανεξάρτητοι σύμβουλοι για την Επιτροπή. Όπως τονίζεται στην κοινοποίηση, όλα τα στοιχεία τα σχετικά με τις πολιτιστικές δραστηριότητες υπολογίζονται μόνο κατά προσέγγυση και ως εκ τούτου θα πρέπει να ερμηνεύονται με κάποια επιφύλαξη. Κυρίως, είναι ιδιαίτερα δύσκολο να προσδιοριστούν οι πολιτιστικές όψεις των προγραμμάτων καθώς τα εν λόγω προγράμματα περιλαμβάνουν συχνά και άλλες προτεραιότητες όπως είναι ο τουρισμός, οι μικρομεσαίες επιχειρήσεις (ΜΜΕ) ή, η επιμόρφωση.

Δεδομένου ότι τα κράτη μέλη εγκρίνουν και εφαρμόζουν διαρθρωτικά χρηματοδοτικά σχέδια στο πλαίσιο των προγραμμάτων με δική τους ευθύνη, η Επιτροπή δεν ενημερώνεται συστηματικά για τα πολιτιστικά σχέδια. Ωστόσο, διάφορα ικανοποιητικά παραδείγματα εμφανίζονται στην κοινοποίηση και είναι ενδεικτικά της καινοτόμου ενσωμάτωσης του πολιτιστικού τομέα στην περιφερειακή ανάπτυξη και δημιουργία θέσεων απασχόλησης.
ΓΡΑΠΤΗ ΕΡΩΤΗΣΗ E-4003/97 υποβολή: Nikitas Kaklamanis (UPE) προς την Επιτροπή (14 Iανουαρίου 1998)

Θέμα: Έσοδα για τον Προϋπολογισμό της ΕΕ από την επιβάρυνση των αλιευτικών σκαφών

Σύμφωνα με στοιχεία που υπάρχουν από τις Ενώσεις Ιδιοκτητών Αλιευτικών Σκαφών των κρατών μελών της ΕΕ, κάθε ιδιοκτήτης σκάφους που επιθυμεί να αποκτήσει άδεια αλιείας επιβάλλεται να καταβάλει κάποιο χρηματικό ποσό, μέρος του οποίου αποτελεί έσοδο για τον Κοινοτικό Προϋπολογισμό, ενώ το υπόλοιπο καταλήγει στα κράτη μέλη της Ένωσης.

Θα επιθυμούσα να πληροφορηθώ από την Ευρωπαϊκή Επιτροπή σε ποιο σημείο του Κοινοτικού Προϋπολογισμού εμφανίζονται αυτά τα έσοδα.

Ποιο ήταν το ύψος τους για το 1997, και αν υπάρχουν σκέψεις στις Υπηρεσίες της Ευρωπαϊκής Επιτροπής για περαιτέρω αύξηση του τέλους αυτού που επιβάλλεται στα αλιευτικά σκάφη της Ένωσης.

Απάντηση της κ. Bonino εξ ονόματος της Επιτροπής (12 Φεβρουαρίου 1998)

Οι πλοιοκτήτες κοινοτικών σκαφών, οι οποίοι επιθυμούν να λάβουν άδεια αλιείας, στο πλαίσιο αλιευτικών συμφωνιών μεταξύ της Κοινότητας και τρίτων χωρών:

- δεν πληρώνουν έξοδα αδείας, εφόσον πρόκειται για συμφωνίες αμοιβαιότητας. Οι εν λόγω συμφωνίες είναι οι συμφωνίες στο πλαίσιο των οποίων η Κοινότητα παραχωρεί σε σκάφη τρίτων χωρών αλιευτικές δυνατότητες εντός των υδάτων της, εις αντάλλαγμα των αλιευτικών δυνατοτήτων κοινοτικών σκαφών στα ύδατα τρίτων χωρών. Οι συμφωνίες αυτές αφορούν τη Βόρειο Θάλασσα, τη Βαλτική Θάλασσα και τον Βόρειο Ατλαντικό Ωκεανό 7

- πληρώνουν δικαίωμα αδείας (τέλος), εφόσον πρόκειται για συμφωνίες προσπέλασης σε μια περιοχή αντί οικονομικών ανταλλαγμάτων. Οι συμφωνίες που προβλέπουν οικονομικά ανταλλάγματα είναι οι συμφωνίες στο πλαίσιο των οποίων ένα τρίτο κράτος παραχωρεί σε κοινοτικά σκάφη αλιευτικές δυνατότητες, αντί των οικονομικών ανταλλαγμάτων που καταβάλλει η Επιτροπή και του τέλους που επιβαρύνει τον πλοιοκτήτη του σκάφους που υποβάλλει αίτηση αδείας. Ολόκληρο το ανωτέρω τέλος καταβάλλεται από τον πλοιοκτήτη στο τρίτο κράτος. Ανάλογη συμφωνία έχει υπογραφεί με χώρες του Νότιου Ατλαντικού και του Ινδικού Ωκεανού, μέλη της ομάδας των κρατών της Αφρικής, της Καραϊβικής και του Ειρηνικού (ΑΚΕ).

Κατά συνέπεια, ο πλοιοκτήτης που υποβάλλει αίτηση για την έκδοση άδειας αλιείας για το σκάφος του δεν πληρώνει κάποιο χρηματικό ποσό στην Επιτροπή, γι'αυτό και στον προϋπολογισμό της τελευταίας δεν εμφανίζονται ποσά αυτού του είδους.
ΓΡΑΠΤΗ ΕΡΩΤΗΣΗ E-3984/97 υποβολή: Laura Gonzαlez Αlvarez (GUE/NGL), Alonso Puerta (GUE/NGL) και Marνa Sornosa Martνnez (GUE/NGL) προς την Επιτροπή (14 Iανουαρίου 1998)

Θέμα: Συνθήκες εργασίας στα ανθρακωρυχεία της Acalγndia (Βραζιλία)

Το Κέντρο για την Προάσπιση της Ζωής και των Aνθρωπίνων Δικαιωμάτων της Acalγndia είναι μια ΜΚΟ που αναπτύσσει τις δραστηριότητές της στην περιοχή του Δήμου Acalγndia της Βραζιλίας με αντικείμενο την αναγνώριση των δικαιωμάτων των πολιτών και την εξάλειψη των συνθηκών δουλείας και εκμετάλλευσης των εργαζομένων στα ανθρακωρυχεία της περιοχής.

Η εν λόγω ΜΚΟ καταγγέλλει από καιρό την κατάσταση, οιονεί δουλείας, στην οποία βρίσκονται οι εργαζόμενοι στα ανθρακωρυχεία του Δήμου Acalγndia, όπου σημειώνονται συνεχή δυστυχήματα οφειλόμενα στην έλλειψη καταλλήλων συνθηκών εργασίας. Επίσης καταγγέλλει ότι στα ανθρακωρυχεία αυτά εργάζονται παιδιά ηλικίας κάτω των 15 ετών. Σύμφωνα με στοιχεία της εν λόγω οργάνωσης, τα άνθρακωρυχεία ανήκουν στις επιχειρήσεις σιδήρου και χάλυβα Viena και Pindarι.

Έχει η Επιτροπή λάβει γνώση των ανωτέρω καταγγελιών; Μπορεί να μας πληροφορήσει εάν στο πλαίσιο της παρακολούθησης της εφαρμογής των συμφωνιών που έχει υπογράψει η Ευρωπαϊκή Ένωση με τη Βραζιλία και τη Mercosur, φροντίζει ώστε η Κυβέρνηση της Βραζιλίας να διασφαλίσει την τήρηση των διεθνώς αναγνωρισμένων κανόνων περί συνθηκών εργασίας και να απαγορεύσει την εργασία των παιδιών;

Απάντηση του κ. Marin εξ ονόματος της Επιτροπής (3 Φεβρουαρίου 1998)

Η Επιτροπή γνωρίζει βεβαίως τις διάφορες καταχρηστικές πρακτικές και συνθήκες εργασίας οι οποίες μπορεί να σημειώνονται σε ορυχεία κυρίως και οι οποίες ορισμένες φορές αφορούν ανηλίκους.

Πολλοί σύλλογοι, διάφορες μη κυβερνητικές (ΜΚΟ) και άλλες οργανώσεις ή και ιδιώτες επισημαίνουν στην Επιτροπή παρόμοιες περιπτώσεις οι οποίες πλήττουν κατά κανόνα τους ενδεέστερους και πλέον ανυπεράσπιστους πληθυσμούς.

Η εκμετάλλευση, και μάλιστα η υπερεκμετάλλευση των εργαζομένων, οφείλονται στις μη ικανοποιητικές συνθήκες οικονομικής και κοινωνικής ανάπτυξης οι οποίες οδηγούν σε παρόμοιες καταστάσεις. Η μεταβολή των συνθηκών αυτών απαιτεί μακρόπνοες διαδικασίες.

Εντούτοις, μπορούμε να αναφέρουμε ότι η δράση της Επιτροπής στο πλαίσιο των σχέσεών της με τις συνδεδεμένες χώρες - και συγκεκριμένα στο πλαίσιο της συνεργασίας της με τη Βραζιλία - αποβλέπει ακριβώς στην προληπτική αντιμετώπιση αυτού του είδους των καταστάσεων.

Συνεπώς, η Επιτροπή, κάθε φορά που η δράση της μπορεί να αποβεί αποτελεσματική, καταβάλλει προσπάθειες ώστε, με βάση τα αξιολογικά στοιχεία που διαθέτει, να μεσολαβεί στις αρμόδιες αρχές δια των καταλληλότερων κατά την κρίση της οδών.
ΓΡΑΠΤΗ ΕΡΩΤΗΣΗ P-3558/97 υποβολή: Riccardo Nencini (PSE) προς την Επιτροπή (4 Νοεμβρίου 1997)

Θέμα: Iσοτιμία τίτλων σπουδών στην Ευρώπη

Η κ. Christina RUIZ MARTI, ισπανίδα πολίτης, υπέβαλε αίτηση συμμετοχής σε διαγωνισμό για την πλήρωση θέσεως βοηθού βιβλιοθηκαρίου στο πανεπιστήμιο της Φλωρεντία. Οι υποψήφιοι έπρεπε να προσαρτήσουν στην αίτησή τους ένα πιστοποιητικό που να αποδεικνύει την ισοτιμία των τίτλων τους δευτεροβάθμιας εκπαίδευσης. Το νομοθετικό διάταγμα αριθ. 29 της 3.2.1993, αναφέρεται στη διαδικασία αναγνώρισης της ισοτιμίας των τίτλων σπουδών δευτεροβάθμιας εκπαίδευσης. Όσον αφορά την ανωτέρω διαδικασία, δεν έχει εισέτι εφαρμοσθεί το ως άνω νομοθετικό διάταγμα δεδομένου ότι σύμφωνα με τα όσα ανέφερε το Γενικό Προξενείο της Ισπανίας, κανένας ισπανός πολίτης υποβάλλοντας πιστοποιητικό αναγνώρισης της ισοτιμίας των τίτλων σπουδών δευτεροβάθμιας εκπαίδευσης εκ μέρους του ιταλικού προξενείου δεν έγινε ποτέ δεκτός να συμμετάσχει σε δημόσιο διαγωνισμό.

Η αίτηση της κ. RUIZ MARTI δεν έγινε δεκτή δεδομένου ότι ήταν εκ των πραγμάτων αδύνατη η αναγνώριση της ισοτιμίας του διπλώματός της παρόλο που η ιδία είχε προσκομίσει όλα τα απαραίτητα πιστοποιητικά και τούτο διότι στην Ιταλία δεν υπάρχει οργανισμός που να αναγνωρίζει την ισοτιμία των τίτλων σπουδών.

Τί μέτρα προτίθεται να λάβει η Επιτροπή για να αντιμετωπίσει αποφασιστικά το θέμα, τη στιγμή που βρίσκεται ενώπιον μίας σοβαρότατης και επανειλημμένης παραβίασης ενός θεμελιώδους δικαιώματος;

Απάντηση του κ. Monti εξ'ονόματος της Επιτροπής (6 Ιανουαρίου 1998)

Το νομοθετικό διάταγμα αριθ. 29 της 3ης Φεβρουαρίου 1993 στο οποίο αναφέρεται το Αξιότιμο Μέλος, ορίζει στο άρθρο 37.1 ότι οι κοινοτικοί υπήκοοι έχουν το δικαίωμα να συμμετέχουν σε διαγωνισμούς για θέσεις εργασίας του δημόσιου τομέα στην Ιταλία, οι οποίες δεν συνεπάγονται την άσκηση κρατικής εξουσίας. Το άρθρο 37.3 του ίδιου νομοσχεδίου προβλέπει την έγκριση από το Συμβούλιο Υπουργών μιας διαδικασίας για την αναγνώριση της ισοτιμίας των τίτλων σπουδών προκειμένου να διευκολυνθεί η συμμετοχή των κοινοτικών υπηκόων στους διαγωνισμούς. Σύμφωνα με τις πληροφορίες που παρέχει το Αξιότιμο Μέλος στην ερώτησή του, οι διατάξεις εκτέλεσης του εν λόγω νομοσχεδίου δεν έχουν ακόμη εγκριθεί.

Βάσει του άρθρου 48 της συνθήκης ΕΚ σχετικά με την ελεύθερη κυκλοφορία των εργαζομένων, όπως αυτό έχει ερμηνευθεί από τη νομολογία ((Βλέπε ιδίως την απόφαση της 15.10.1987, υπόθεση 222/86 Heylens και την απόφαση της 7.5.1991, υπόθεση C-340/89 Βλασσοπούλου. )), οι ιταλικές αρχές υποχρεούνται, ακόμη και ελλείψει εθνικών διατάξεων σχετικά με τις διαδικασίες ισοτιμίας, να λαμβάνουν υπόψη τους τα τυπικά προσόντα που ο μετανάστης έχει αποκτήσει σε άλλο κράτος μέλος και να συγκρίνουν την αποκτηθείσα εκπαίδευση με την απαιτούμενη στο κράτος μέλος υποδοχής. Οι ιδιώτες μπορούν επίσης να επικαλούνται άμεσα το άρθρο 48 της συνθήκης ΕΚ ενώπιον των εθνικών δικαστηρίων.

Η Επιτροπή έχει ήδη επικοινωνήσει με τις ιταλικές αρχές με σκοπό την εξεύρεση λύσης στο εν λόγω πρόβλημα.
ΓΡΑΠΤΗ ΕΡΩΤΗΣΗ E-4106/97 υποβολή: Konstantinos Hatzidakis (PPE) προς την Επιτροπή (16 Iανουαρίου 1998)

Θέμα: Πορεία υλοποίησης των κοινοτικών πρωτοβουλιών και των έργων του Ταμείου Συνοχής στην Ελλάδα

Θα μπορούσε η Επιτροπή, βάσει ενός συγκριτικού και αναλυτικού πίνακα, να με πληροφορήσει για την μέχρι σήμερα πορεία υλοποίησης των Κοινοτικών Πρωτοβουλιών καθώς επίσης και των έργων του Ταμείου Συνοχής για κάθε χώρα-μέλος;

Απάντηση της κας Wulf-Mathies εξ ονόματος της Επιτροπής (6 Μαρτίου 1998)

Λόγω του εύρους της απάντησης, στην οποία περιλαμβάνονται πολλοί πίνακες, η Επιτροπή την διαβιβάζει απευθείας στο Αξιότιμο Μέλος του Κοινοβουλίου και στη Γενική Γραμματεία του Κοινοβουλίου.
ΓΡΑΠΤΗ ΕΡΩΤΗΣΗ E-4027/97 υποβολή: Glenys Kinnock (PSE) προς το Συμβούλιο (15 Iανουαρίου 1998)

Θέμα: Νάρκες ξηράς και κοινοτική βοήθεια

Επικροτεί το Συμβούλιο την απόφαση των Ηνωμένων Βασιλείου να αναθεωρήσει τα επίπεδα της αναπτυξιακής βοήθειας που παρέχει σε χώρες που δεν υπέγραψαν τη συμφωνία της Οτάβας για τις νάρκες ξηράς;

Δεν θα ήταν, συνεπώς, σκόπιμο να εισηγηθεί το Συμβούλιο την υιοθέτηση εκ μέρους της Ευρωπαϊκής Ένωσης ενός ανάλογου μέτρου κατά των χωρών που λαμβάνουν κοινοτική αναπτυξιακή βοήθεια και οι οποίες συνεχίζουν την παραγωγή και το εμπόριο ναρκών ξηράς;

Απάντηση (30 Μαρτίου 1998)

Το Συμβούλιο δεν έχει ακόμη λάβει γνώση του περιεχομένου της απόφασης που αναφέρει στην ερώτησή της η αξιότιμη Ευρωβουλευτής και, ως εκ τούτου, δεν έχει συζητήσει το ζήτημα.

Ωστόσο, η αξιότιμη Ευρωβουλευτής θα γνωρίζει ότι, στην κοινή δράση που εγκρίθηκε στις 28 Νοεμβρίου 1997, το Συμβούλιο υπενθύμισε το ψήφισμά του της 22ας Νοεμβρίου 1996 σχετικά με την καταπολέμηση των ναρκών ξηράς κατά προσωπικού, το οποίο καθόριζε ορισμένα μέτρα που θα μπορούσαν να ληφθούν και τα κριτήρια που θα διέπουν την διάθεση πόρων προς υποστήριξη παρεμβάσεων άρσης ναρκοπεδίων.

Ταυτοχρόνως, η Ευρωπαϊκή Ένωση χαιρέτισε τις προσπάθειες προαγωγής της καθολικής προσχώρησης στη Σύμβαση για την απαγόρευση χρήσης, εναποθήκευσης, παραγωγής και μεταφοράς ναρκών κατά προσωπικού και για την καταστροφή τους και επισήμανε ότι θα εστιάσει την προσοχή στις τρίτες χώρες που συνεχίζουν την ανεύθυνη παροχή και αδιάκριτη χρήση ναρκών κατά προσωπικού.
ΓΡΑΠΤΗ ΕΡΩΤΗΣΗ E-4047/97 υποβολή: Antonio Tajani (UPE) και Claudio Azzolini (UPE) προς το Συμβούλιο (15 Iανουαρίου 1998)

Θέμα: Αυτονομία της Τράπεζας Ιταλίας

Η μελλοντική Ευρωπαϊκή Κεντρική Τράπεζα θα στηρίζεται στην ανεξαρτησία και την αυτονομία των Κεντρικών Τραπεζών που θα πρέπει όλο και περισσότερο να διασφαλίζονται από τις παρεμβολές της πολιτικής εξουσίας.

Έχουν περιέλθει στην αντίληψη του Συμβουλίου οι παράνομες πιέσεις εκ μέρους της Ιταλικής Κυβέρνησης και των κοινοβουλευτικών δυνάμεων της πλειοψηφίας, στις οποίες έγινε ευρεία αναφορά στον τύπο, προς τον Διοικητή της Τράπεζας Ιταλίας Antonio Fazio προκειμένου να οδηγηθεί ο τελευταίος να μειώσει τα επίσημα επιτόκια;

Ανέφερε ποτέ στο Συμβούλιο η Ιταλική Κυβέρνηση την πιθανότητα να αντικατασταθεί σύντομα ο Antonio Fazio από στελέχη της Κεντρικής Τράπεζας περισσότερο φιλοπροσκείμενα στη σημερινή κυβερνητική πλειοψηφία;

Δεν θεωρεί το Συμβούλιο ότι τέτοιου είδους πρωτοβουλίες υπονομεύουν την αυτονομία της Τράπεζας Ιταλίας θέτοντας σε κίνδυνο τη συμμετοχή και στη συνέχεια την παραμονή της Ιταλίας στο ενιαίο ευρωπαϊκό νόμισμα;

Πώς αξιολογεί το Συμβούλιο τη γνώμη του κ. Fazio σύμφωνα με την οποία απαραίτητη προϋπόθεση για συμμετοχή στο κοινό ευρωπαϊκό νόμισμα είναι οι διαρθρωτικές μεταρρυθμίσεις και η μείωση της φορολογικής πίεσης;

Απάντηση (30 Μαρτίου 1998)

Το Συμβούλιο δεν προτίθεται να λάβει θέση όσον αφορά τους ισχυρισμούς τους οποίους υπαινίσσονται οι αξιότιμοι κύριοι Βουλευτές.

Το Συμβούλιο αναγνωρίζει ότι η προσχώρηση στο ενιαίο νόμισμα επιβάλλει στα κράτη μέλη σημαντικές διαρθρωτικές μεταρρυθμίσεις. Ορισμένες από αυτές τις μεταρρυθμίσεις έχουν ήδη γίνει, άλλες γίνονται τώρα.

'Οσον αφορά ειδικότερα την ιταλική κατάσταση, το Συμβούλιο υπενθυμίζει ότι εξέτασε το πρόγραμμα σύγκλισης της Ιταλίας για την περίοδο 1998-2000 κατά τη σύνοδό του της 7ης Ιουλίου 1997 και τον προϋπολογισμό αυτής της χώρας για το 1998 κατά τη σύνοδό του της 19ης Ιανουαρίου 1998. Τα αποτελέσματα των συσκέψεών του κοινοποιήθηκαν.
ΓΡΑΠΤΗ ΕΡΩΤΗΣΗ E-3511/97 υποβολή: Leonie van Bladel (UPE) προς το Συμβούλιο (14 Νοεμβρίου 1997)

Θέμα: Η εκ μέρους των ολλανδικών και ευρωπαοκών ταχυδρομείων κατάχρηση της μονοπωλιακής δεσπόζουσας θέσης εις βάρος των μικρών και μεσαίων επιχειρήσεων

1. Παρατηρείται ότι οι μικρές και μεσαίες επιχειρήσεις υφίστανται τακτικά τις επιπτώσεις της κατάχρησης δεσπόζουσας θέσης εκ μέρους των ταχυδρομείων. Στις Κάτω Χώρες, παρατηρείται ότι σε πολλά σημεία διεξάγονται και άλλες δραστηριότητες εκτός από τις μονοπωλιακές δραστηριότητες αποστολής αλληλογραφίας, κυρίως δε αλλά όχι μόνο, η αλλαγή συναλλάγματος και η χορήγηση της γκρίζας κάρτας των αυτοκινήτων στα ίδια ταμεία με εκείνα που προορίζονται για την κατάθεση της αλληλογραφίας. Η κατάσταση αυτή ζημιώνει κυρίως τις ΜΜΕ: η αναμονή για την παράδοση ενός απλού ταχυδρομικού δέματος είναι δυνατόν να υπερβεί τα 20 λεπτά στις ώρες αιχμής, δηλαδή μεταξύ 4 και 6 μ.μ. Ο κ. van den Berg, διευθυντής του ταχυδρομείου της Χάγης, δεν κρίνει την κατάσταση αυτή ανησυχητική. Τούτο όμως αντιπροσωπεύει σημαντική ζημιά για τις ΜΜΕ. Είναι διατεθειμένο το Συμβούλιο να καλέσει την Επιτροπή να προτείνει οδηγία η οποία θα απαγορεύει την κατάχρηση δεσπόζουσας μονοπωλιακής θέσης εκ μέρους των ευρωπαίκών ταχυδρομείων:

2. Μπορεί να αναφέρει το Συμβούλιο με ποιό τρόπο θα μπορούσε να τεθεί τέρμα στην μονοπωλιακή θέση των ευρωπαϊκών ταχυδρομείων προς όφελος των ΜΜΕ και της απασχόλησης;

3. Είναι διατεθειμένο το Συμβούλιο να καλέσει την Επιτροπή να προτείνει οδηγία η οποία θα απαγορεύει την συσσώρευση εμπορικών συμφερόντων εκ μέρους των ευρωπαϊκών ταχυδρομείων, κυρίως αλλά όχι μόνο, των δραστηριοτήτων αλλαγής συναλλάγματος που ανταγωνίζονται τις αντίστοιχες δραστηριότητες των εμπορικών τραπεζών, στα ταμεία όπου πραγματοποιούνται επίσης οι μονοπωλιακές δραστηριότητες των ταχυδρομείων, ήτοι η κατάθεση και η αποστολή της αλληλογραφίας;

Απάντηση (9 Μαρτίου 1998)

1. Προς απάντηση στην ερώτηση του αξιότιμου μέλους του Ευρωπαϊκού Κοινοβουλίου, το Συμβούλιο υπενθυμίζει ότι, σύμφωνα με τις διατάξεις της Συνθήκης, το ζήτημα της κατάχρησης δεσπόζουσας θέσης εμπίπτει στην αρμοδιότητα της Επιτροπής.

2. Το Συμβούλιο υπενθυμίζει επίσης στο αξιότιμο μέλος του Ευρωπαϊκού Κοινοβουλίου ότι, στις 15 Δεκεμβρίου 1997, το Ευρωπαϊκό Κοινοβούλιο και το Συμβούλιο προέβησαν στην έκδοση της οδηγίας, 97/67/ΕΚ, η οποία καθιερώνει κοινούς κανόνες για την ανάπτυξη της εσωτερικής αγοράς κοινοτικών ταχυδρομικών υπηρεσιών και τη βελτίωση της ποιότητας των υπηρεσιών ((ΕΕ L 15 της 21.1.1998, σ. 14. )).
ΓΡΑΠΤΗ ΕΡΩΤΗΣΗ E-3668/97 υποβολή: Freddy Blak (PSE) προς την Επιτροπή (19 Νοεμβρίου 1997)

Θέμα: Ισότητα των αμοιβών

Η ανισότητα αμοιβών μεταξύ ανδρών και γυναικών στη Δανία έχει αυξηθεί κατά πολύ τα τελευταία χρόνια. Σήμερα μάλιστα ο μέσος μηνιαίος μισθός διαφέρει κατά 147,3% μεταξύ ανδρών και γυναικών εργαζομένων. Από νέα έρευνα προκύπτει ότι οι διαφορές στην αμοιβή συναντώνται κυρίως σε μισθολογικά συστήματα που είναι αδιαφανή, όπου τα κριτήρια για τον καθορισμό του μισθού δεν είναι σαφή και αντικειμενικά.

Είναι σαφές ότι μισθολογικά καθεστώτα που έχουν ως αποτέλεσμα την αύξηση των μισθολογικών διαφορών μεταξύ ανδρών και γυναικών αντιβαίνουν προς την οδηγία για την ισότητα αμοιβών 75/117/ΕΟΚ ((ΕΕ L 45 της 19.02.1975, σελ. 19. )). Ποιες αυστηρές κυρώσεις προτίθεται η Επιτροπή να εφαρμόσει για να αναγκάσει τη Δανία να τηρήσει την οδηγία περί ισότητας των αμοιβών;

Απάντηση του κ. Flynn εκ μέρους της Επιτροπής (14 Ιανουαρίου 1998)

Η αρχή της ισότητας αμοιβής για όμοια εργασία μεταξύ εργαζομένων ανδρών και γυναικών κατοχυρώθηκε από την έναρξη ισχύος της κοινοτικής νομοθεσίας (άρθρο 119 της Συνθήκης ΕΚ). Επεκτάθηκε με την οδηγία 75/117/ΕΟΚ για την εφαρμογή της αρχής ισότητας των αμοιβών που θέσπισε την έννοια της ίσης αμοιβής για εργασία ίσης αξίας. Όλα τα κράτη μέλη, συμπεριλαμβανομένης και της Δανίας, έχουν μεταφέρει πλήρως στην εθνική τους νομοθεσία αυτή τη σχετική κοινοτική νομοθεσία. Η επίτευξη όμως της ίσης αμοιβής για άνδρες και γυναίκες δεν αποτελεί ακόμη πραγματικότητα, γεγονός που οφείλεται σε διάφορους παράγοντες (οριζόντιος και κάθετος διαχωρισμός στις δομές απασχόλησης των γυναικών που υποτιμούν τα γυναικεία επαγγέλματα, διαφορές στις δομές απασχόλησης και στα συστήματα αμοιβής). Η Ευρωπαϊκή Επιτροπή, στην προσπάθειά της να βοηθήσει στη μείωση του χάσματος αμοιβής μεταξύ ανδρών και γυναικών, θέσπισε τον Ιούλιο του 1996 έναν κώδικα πρακτικής εφαρμογής για τον τομέα αυτό. Στόχος του κώδικα αυτού είναι η παροχή συγκεκριμένων συμβουλών στους εργοδότες και στους εταίρους συλλογικών διαπραγματεύσεων σε όλα τα επίπεδα σχετικά με τη δημιουργία και εφαρμογή συστημάτων αξιολόγησης της εργασίας και ταξινόμησης των επαγγελμάτων, που θεωρούνται πολύ σημαντικά για την εξάλειψη των διακρίσεων μεταξύ ανδρών και γυναικών στις δομές αμοιβής.
ΓΡΑΠΤΗ ΕΡΩΤΗΣΗ E-3210/97 υποβολή: Νικήτας Κακλαμάνης (UPE) προς την Επιτροπή (16 Οκτωβρίου 1997)

Θέμα: Υπόγειος σιδηρόδρομος στη Θεσσαλονίκη

Μεγάλη συζήτηση διεξάγεται στην Ελλάδα για το ενδεχόμενο κατασκευής στη βόρεια περιοχή του λιμανιού της πόλης της Θεσσαλονίκης, υπόγειου σιδηροδρόμου. Τελευταία ανακοινώθηκε ότι οι εργασίες κατασκευής του ανεστάλησαν μετά από προειδοποίηση της Ευρωπαϊκής Επιτροπής ότι παραβιάζονται οι κανονισμοί που υποχρεούνται να διέπουν τα συμβόλαια για τα δημόσια έργα εντός της ΕΕ.

Θα ήθελα να πληροφορηθώ την επίσημη θέση της Ευρωπαϊκής Επιτροπής για το θέμα της κατασκευής του υπόγειου σιδηροδρόμου της Θεσσαλονίκης, καθώς και το πού ακριβώς εντοπίζονται οι ενστάσεις της αναφορικά με την υλοποίηση αυτού του έργου.

Απάντηση του κ. Monti εξ'ονόματος της Επιτροπής (8 Δεκεμβρίου 1997)

Η διαδικασία ανάθεσης της σύμβασης για τον υπόγειο σιδηρόδρομο της Θεσσαλονίκης αποτέλεσε το αντικείμενο καταγγελίας η οποία εξετάζεται από την Επιτροπή. Συγκεκριμένα, η Επιτροπή ελέγχει εάν η διαδικασία διαγωνισμού για την εν λόγω σύμβαση εξελίχθηκε σύμφωνα με τις διατάξεις της οδηγίας 93/37/ΕΟΚ όσον αφορά το συντονισμό των διαδικασιών για τη σύναψη συμβάσεων δημόσιων έργων ((ΕΕ L 199 της 9.8.1993 )) και τη συνθήκη ΕΚ, και ιδιαίτερα, εάν οι προσφορές που επιλέχθηκαν για το στάδιο των διαπραγματεύσεων ανταποκρίνονται στη συγγραφή υποχρεώσεων της εν λόγω σύμβασης τόσο σε τεχνικό όσο και σε χρηματοοικονομικό επίπεδο.

Στο πλαίσιο αυτό, η Επιτροπή είχε πολυάριθμες επαφές με την ελληνική κυβέρνηση και τους ενδιαφερόμενους, προκειμένου να λάβει τις πληροφορίες και διευκρινίσεις που είναι απαραίτητες για την εξέταση του φακέλου. Η Επιτροπή ζήτησε επίσης από τις ελληνικές αρχές να μην κατακυρώσουν οριστικά την εν λόγω σύμβαση πριν ολοκληρώσει τις έρευνές της.
ΓΡΑΠΤΗ ΕΡΩΤΗΣΗ E-3588/97 υποβολή: Brendan Donnelly (PPE) προς το Συμβούλιο (17 Νοεμβρίου 1997)

Θέμα: Δήλωση για την ιθαγένεια στη Συνθήκη του Μάαστριχτ

Ζητείται από το Συμβούλιο να δημοσιεύσει τα κείμενα των δηλώσεων που υποβλήθηκαν στην Προεδρία βάσει της Δήλωσης για την ιθαγένεια κράτους μέλους που περιέχεται στη Συνθήκη του Μάαστριχτ και προβλέπει: «Τα κράτη μέλη μπορούν να δηλώνουν, πληροφοριακά, ποια άτομα πρέπει να θεωρούνται ως υπήκοοί τους για τους σκοπούς της Κοινότητας, με δήλωση που θα καταθέτουν στην Προεδρία 7 μπορούν ενδεχομένως να τροποποιήσουν τη δήλωσή τους.»

Απάντηση (19 Ιανουαρίου 1998)

Κανένα κράτος μέλος δεν έχει καταθέσει στην Προεδρία δήλωση βάσει της Δήλωσης (αριθ. 2) για την ιθαγένεια κράτους μέλους, η οποία είναι προσαρτημένη στην Τελική πράξη της Συνθήκης γιά την Ευρωπαϊκή 'Ενωση.

Υπενθυμίζεται πάντως, ότι στη Συνθήκη για την ίδρυση της Ευρωπαϊκής Κοινότητας έχει προσαρτηθεί δήλωση της Ομοσπονδιακής Δημοκρατίας της Γερμανίας σχετικά με τον ορισμό της εννοίας «γερμανός υπήκοος» και ότι στην Πράξη προσχώρησης του 1972 έχει προσαρτηθεί άλλη δήλωση του Ηνωμένου Βασιλείου σχετικά με την έννοια του όρου «υπήκοοι». Λαμβάνοντας δε υπόψη το νόμο περί βρετανικής ιθαγένειας «British Nationality Act» του 1981, το Ηνωμένο Βασίλειο κατέθεσε νέα δήλωση η οποία δημοσιεύθηκε στην Επίσημη Εφημερίδα C 23 της 28.1.1983, σελ. 1.